PAP ช่วงปีที่ถดถอย
ปี 2558 ปรากฏว่า บริษัท แปซิฟิกไพพ์ จำกัด (มหาชน) หรือ PAP อยู่ในช่วงซบเซา ไม่ว่าจะเป็นทิศทางของราคาหุ้นที่ปรับตัวลง จากต้นปีอยู่ที่ 4.62 บาท จน ณ ปัจจุบันราคาหุ้นร่วงต่ำกว่า 3 บาท นอกจากนี้ ยังมีเรื่องของผลประกอบการที่ขาดทุนชัดเจน
27 ธ.ค. 2558

–คุณค่าบริษัท–
 
ปี 2558 ปรากฏว่า บริษัท แปซิฟิกไพพ์ จำกัด (มหาชน) หรือ PAP อยู่ในช่วงซบเซา ไม่ว่าจะเป็นทิศทางของราคาหุ้นที่ปรับตัวลง จากต้นปีอยู่ที่ 4.62 บาท จน ณ ปัจจุบันราคาหุ้นร่วงต่ำกว่า 3 บาท นอกจากนี้ ยังมีเรื่องของผลประกอบการที่ขาดทุนชัดเจน
ทางด้านราคาหุ้น เห็นได้ชัดเจน นับตั้งแต่ต้นปีราคาหุ้นอยู่ที่ 4.62 บาท แล้วหลังจากนั้นช่วงเดือนครึ่ง ราคาหุ้นพยายามปรับตัวขึ้นไปทำจุดสูงสุดที่ระดับ 5.60 บาท หลังจากนั้นราคาหุ้นค่อยๆอ่อนตัวลง ลักษณะ Side Way Down ตลอดทั้งปี จนราคาหุ้น ณ ปัจจุบันลงมาปิดที่ระดับ 2.92 บาท
งานนี้ ราคาหุ้นจะฟื้นตัว หรือทรุดหนัก ปีหน้าจะเป็นบทพิสูจน์ใหม่ของ PAP แต่ปีนี้ไม่สดใสเอาเสียเลย
ยิ่งผลประกอบการกลับขาดทุนอีก ดูได้จากผลการดำเนินงานไตรมาส 3 สิ้นสุดวันที่ 30 กันยายน 2558 บริษัทรายได้รวมลดลงเหลือ 1,647.56 ล้านบาท จากงวดเดียวกันของปีก่อน 1,731.78 ล้านบาท เหตุจากรายได้จากการขายและบริการลดลง ส่งผลให้บริษัทกลับขาดทุน 24.72 ล้านบาท หรือ 0.04 บาทต่อหุ้น จากงวดเดียวกันของปีก่อนมีกำไร 29.57 ล้านบาท หรือ 0.04 บาทต่อหุ้น
ส่วนผลการดำเนินงานงวดเก้าเดือน สิ้นสุดวันที่ 30 กันยายน 2558 บริษัทมีรายได้รวมลดลงเหลือ 5,161.98 ล้านบาท จากงวดเดียวกันของปีก่อน 5,412.44 ล้านบาท ส่งผลให้บริษัทขาดทุน 72.91 ล้านบาท หรือ 0.11 บาทต่อหุ้น จากงวดเดียวกันของปีก่อนมีกำไร 216.76 ล้านบาท หรือ 0.33 บาทต่อหุ้น การขาดทุนของบริษัทอาจเป็นจุดถดถอยที่ทำให้ราคาหุ้นรุดลงเป็นได้
เหตุจากส่วนหนึ่ง ราคาเหล็กที่ลดลงมาในระดับปัจจุบันที่ 16 บาท/กิโลกรัม ถือว่าลดลงมาแตะระดับที่ขาดทุนแล้ว จะเห็นได้จากโรงงานในจีนก็เริ่มปิดตัวลง ทำให้ PAP ได้รับผลกระทบพอสมควร ซึ่งทำให้รายได้ติดลบ อีกทั้งประเมินว่าราคาเหล็กจะลดลงไปอีก เนื่องด้วยราคาน้ำมันก็ปรับลดลงอย่างต่อเนื่อง
สิ่งที่ยังเป็นจุดแข็งอยู่ คือ เมื่อวิเคราะห์ฐานะทางการเงินยังแข็งแกร่งมาก เพราะบริษัทมีสินทรัพย์หมุนเวียนมากถึง 1,968.31 ล้านบาท เมื่อนำมาเทียบกับช่วงเดียวกันของปีก่อน 975.26 ล้านบาท ได้ค่า CURRENT RATIO อยู่ที่ระดับ 2.02 เท่า ถือว่า สภาพคล่องทางการเงินของบริษัทมากเกินความจำเป็น ซึ่งอาจเกิดทุนจมได้หากไม่ขยายกิจการ
ขณะที่ปัญหาหนี้สินของบริษัทยังไม่น่าเป็นห่วง เนื่องจากบริษัทมีหนี้สินรวม 1,457.05 ล้านบาท เมื่อนำมาเทียบกับส่วนของผู้ถือหุ้น 1,983.94 ล้านบาท ได้ค่า D/E อยู่ที่ระดับ 0.74 เท่า แสดงว่า ปัญหาหนี้สินของบริษัทยังไม่น่ากังวล
ภาพรวมของ PAP ในปี 2558 ถือว่าเป็นปีที่ถดถอยค่อนข้างหนัก ฝากผู้บริหารช่วยแก้ไข ไม่นั่นทิศทางของหุ้นจะมองไม่เห็นว่าไปทางไหน
…
 
ผู้ถือหุ้นรายใหญ่
1.บริษัท ตั้งหมงเส็ง โฮลดิ้ง จำกัด 257,762,500 หุ้น 39.05%
2.นายวิชัย เลขะพจน์พานิช 58,687,500 หุ้น 8.89%
3.น.ส.สิรี คูวุฒยากร 25,500,000 หุ้น 3.86%
4.น.ส.นลิน เลขะพจน์พานิช 24,250,000 หุ้น 3.67%
5.นายคณิน เลขะพจน์พานิช 24,250,000 หุ้น 3.67%
 
รายชื่อกรรมการ
1.พล.ต.อ. วิเชียร พจน์โพธิ์ศรี ประธานกรรมการ
2.พล.ต.อ. วิเชียร พจน์โพธิ์ศรี กรรมการอิสระ
3.นาย สมชัย เลขะพจน์พานิช ประธานเจ้าหน้าที่บริหาร
4.นาย สมชัย เลขะพจน์พานิช กรรมการ
5.น.ส. วิริยา อัมพรนภากุล กรรมการผู้จัดการ